FI Euroopan unionin virallinen lehti CE 88/173

(2004/C 88 E/0181)

KIRJALLINEN KYSYMYS E-0270/04

esittäjä(t): Brice Hortefeux (PPE-DE) komissiolle

(5. helmikuuta 2004)

Aihe: Rajat ylittäviä maksuja koskevien määräysten seuranta

Euroopan parlamentin hyväksymä asetus (EY) nro 2560/2001 (1) euromääräisistä rajat ylittävistä maksuista, joka tuli voimaan 31. joulukuuta 2001, on huomattavasti auttanut vähentämään rajat ylittävistä maksuista koituvia kustannuksia sisämarkkinoilla. Toisaalta se on rohkaissut pankkisektoria uudenaikaistamaan maksuliikenteen perusrakenteita EU:n laajuisesti. Se on huomattava askel kohti yhtenäistä sisämarkkinoiden maksualuetta muissakin kuin käteissuorituksissa, jollaista ei ole ollut olemassa euron käyttöönotosta huolimatta.

Kuitenkin hiljattain Ranskassa tehtiin kysely, jonka tuloksia esiteltiin 20. tammikuuta talous- ja raha-asioiden valiokunnan järjestämässä kuulemisessa yhteisestä maksualueesta. Se paljastaa, että tutkimukseen osallistuneilla 25 pankilla on käytössään 180 erilaista maksua. Siksi on selvää, että kuluttajan on entistä vaikeampaa suunnistaa hallintoviidakossa, varsinkin kun 24 prosenttia haastatelluista kertoo saaneensa virheellistä tietoa. Tämän lisäksi pankit ovat vielä korottaneet maksujaan ja ottaneet käyttöön uusia laittomia maksuja, joilla yritetään korvata asetuksen voimaantulon pankeille aiheuttamat menetykset.

Mihin toimenpiteisiin komissio aikoo ryhtyä, jotta tämän lainsäädännön odotetut edut eivät katoaisi pankkilaitosten vastatoimien vuoksi?

Harkitseeko komissio sellaista lainsäädäntöä, joka lopultakin pakottaisi pankit toimittamaan yhtenäistä ja käyttäjille helposti ymmärrettävää tietoa?

Frits Bolkesteinin komission puolesta antama vastaus

(11. maaliskuuta 2004)

Korttimaksuihin ja käteisautomaattinostoihin 1. heinäkuuta 2002 lähtien sovelletun ja tilisiirtoihin 1. heinäkuuta 2003 lähtien sovelletun asetuksen (EY) N:o 2560/2001 mukaisesti rajat ylittävien euromääräisten maksujen kustannusten on oltava samat kuin maan sisäisten maksutapahtumien kustannukset.

Tähän mennessä saamiensa tietojen perusteella komissio katsoo, että lukuun ottamatta Espanjaa, jota komissio on kehottanut ryhtymään tarvittaviin toimenpiteisiin asetuksen panemiseksi moitteettomasti täytäntöön, asetus on yleisesti ottaen pantu jäsenvaltioissa hyvin täytäntöön. Komissio on tietämätön Ranskassa tehdystä kyselystä, johon arvoisa parlamentin jäsen viittaa, mutta ottaa mielellään vastaan lisätietoja asiasta.

Mikäli käy ilmi, että asetusta ei noudateta, kansallisten viranomaisten on pantava täytäntöön tehokkaita, oikeasuhteisia ja varoittavia seuraamuksia.

Lisäksi komissio esittelee viimeistään kesäkuussa 2004 neuvostolle ja Euroopan parlamentille asetuksen (EY) N:o 2560/2001 täytäntöönpanoa koskevan kertomuksen, jonka yksi osa käsittelee kansallisten maksujen kehitystä. Komissio kykenee silloin antamaan asiasta kattavamman vastauksen. On kuitenkin huomattava, että monet pankkien palvelumaksukorotuksista eivät kuulu asetuksen soveltamisalaan, joka kattaa vain tilisiirtoihin ja sähköisiin maksutapahtumiin liittyvät kustannukset. Komissio katsoo, että pankeilla on oikeus vapaasti määritellä palvelujensa hinnat ja että kuluttajien asia on kilpailuttaa pankkeja.

Siksi komissio myös pitää maksupalvelujen käyttäjille suunnatun tiedonvälityksen avoimuutta hyvin tärkeänä. Tämän avoimuuden varmistamiseksi komissio teki joulukuussa 2003 neuvostolle ja Euroopan parlamentille maksualan uudesta oikeudellisesta kehyksestä sisämarkkinoilla antamassaan tiedonannossa (2) ehdotuksen maksupalvelujen tarjoajiin sovellettaviksi Euroopan tasolla yhdenmukaistettaviksi avoimuus-säännöksiksi.

(1) EYVL L 344, 28.12.2001, s. 13.

(2) KOM(2003) 718 lopullinen.